钦定古今图书集成/明伦汇编/官常典/第094卷 > 卫王斡赛
## 钦定古今图书集成/明伦汇编/官常典/第094卷 > 卫王斡赛

按《金史》本传：“斡赛，穆宗初，斡准部族相钞略，遣纳根
涅孛堇以其兵往治。纳根涅擅募苏滨水人为兵，不
听，辄攻略之。其人来告，穆宗使斡赛及冶诃往问状，
纳根涅虽伏而不肯偿所取，因遁去。冶诃等皆不欲
追，斡赛督军而进，至把忽岭西毛密水，及之，大破其
众，纳根涅死焉。斡赛抚定苏滨水民部，执纳根涅之”
母及其妻子而归。穆宗曰：“斡赛年尚幼，已能集事，可
嘉也。”康宗二年甲申，斡带治苏滨水诸部，斡赛、斡鲁
佐之，定诸部而还。久之，高丽杀行人阿聒胜昆，而筑
九城于曷懒甸。斡赛将内外兵，劾古活伱茁、蒲察狄
古迺佐之。高丽兵数万来拒，斡赛分兵为十队，更出
迭入，遂大破之。斡赛母和伱隈疾笃，召还，以斡鲁代
之。未几，斡赛复至军，再破高丽军，进围其城。七月，高
丽请和，尽归前后亡命及所侵故地，退九城之戍，遂
与之和。皇统五年，追封卫国王。子宗永。